นายกรัฐมนตรี ยืนยันพร้อมรับมือการอภิปรายไม่ไว้วางใจ
พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม กล่าวถึงกรณีที่นายไพบูลย์ นิติตะวัน รองหัวหน้าพรรคพลังประชารัฐ เตรียมเสนอญัตติด่วนให้สภาผู้แทนราษฎรมีมติขอให้ศาลรัฐธรรมนูญพิจารณาวินิจฉัยปัญหาเกี่ยวกับอำนาจและหน้าที่ของสภาผู้แทนราษฎรในการอภิปรายไม่ไว้วางใจที่ญัตติดังกล่าวได้นำสถาบันเข้ามาเกี่ยวข้อง โดยนายกรัฐมนตรีกล่าวว่า ให้ไปสอบถามนายไพบูลย์เอง ส่วนจำเป็นต้องเลื่อนการอภิปรายออกไปหรือไม่ เพราะอาจถูกมองว่าเป็นการคว่ำการอภิปรายนั้น นายกรัฐมนตรี ปฏิเสธว่าไม่มีความเห็น แต่ยืนยันตนเองพร้อมที่จะชี้แจงในการอภิปราย แต่ทั้งนี้หากยื่นศาลแล้วก็ควรรอฟังคำวินิจฉัยของศาล โดยตนเองไม่มีปัญหากับการไว้วางใจหรือไม่ไว้วางใจส่วนจะไปร่วมติวเข้ม กับพรรคพลังประชารัฐร่วมกับ 10 รัฐมนตรีที่ถูกอภิปรายไม่ไว้วางใจหรือไม่ นายกรัฐมนตรี กล่าวว่า ตนเองคงไปติวให้มากกว่า แต่อย่างไรได้ย้ำกับรัฐมนตรีทุกคนแล้วว่าให้เตรียมข้อมูลการทำงาน สำหรับชี้แจงต่อที่ประชุมหากมีการซักถาม ซึ่งส่วนตัวเชื่อว่าสามารถชี้แจงได้ในหลายๆ เรื่อง เพราะมีผลงานส่วนในเรื่องกฎหมายก็ให้เป็นไปตามกระบวนการ